**Комненић:** Добро вече господине Катнићу, добродошли.

**Катнић:** Добро вече,  боље вас  нашао.

**Комненић:** Хапшење двадесет особа, иницијално двадесет особа држављана Србије, које сумњичите за стварање криминалне организације и тероризам у покушају је у најмању руку узбуркало страсти. Дакле, на почетку ћу Вам дати прилику да потанко, у мјери у којој то наравно можете, објасните о чему се тачно ради. Гдје сежу пипци те осумњичене криминалне организације за коју кажете да је планирала да пуца на грађане, окупира институције, успоставља и проглашава власт у Црној Гори. И цитираћу Ваше саопштење „Лишава слободе премијера“. Дакле, на почетку реците нам све што можете да нам кажете.

**Катнић:** За почетак је мислим добро да кажем да је у  надлежност специјалног државног тужилаштва Црне Горе кривична дјела стварање криминалне организације јер су то кривична дјела извршена на организован начин и  кривична дјела тероризма. То су изворна надлежност специјалног државног тужилаштва, што значи да специјално државно тужилаштво предузима радње и активности на гоњењу починилаца ових кривичних дјела. Вама је познато, за ово откривање ових кривичних дјела постоји специјално полицијско одјелење, које открива починиоце кривичних дјела по упутима и налозима специјалног државног тужилаштва. Ово сам посебно нагласио да би могао изнијети ово следеће, а то је да је у овом конкретном случају специјално државно тужилаштво предузимало све радње и активности заједно са полицијским одјелењем на откривању починилаца  овог кривичног дјела и на свакако процесуирању односно гоњењу ових починилаца.

**Комненић:** Само полицијско одјелење или је Агенција за националну безбједност била укључена у то?

**Катнић:** Поред полицијског одјелења свакако имајући у виду значај и тежину дјела која су предузимана, била је ангажована и Агенција за националну безбједност и већи састави МУП-а Црне  Горе односно Управе полиције, но они су у овом случају били сервис специјалног државног тужилаштва. Дакле, све радње и активности је предузимало специјално државно тужилаштво, а ја као главни специјални државни тужилац сам координирао са тим радњама и, све активности и докази који су прибављени су искључиво под контролом специјалног државног тужилаштва, па све у вези ових догађаја. Ја као главни специјални  тужилац предузимам на себе одговорност дакле, на законитост поступања у овим догађајима, законитост поступања сам ја конструисао што значи да ја предузимам одговорност за радње, поступке у овим догађајима.

**Комненић:** И сад ми реците до колико чврстих доказа сте дошли и шта Вам ти докази говоре?

**Катнић:** Специјано државно тужилаштво сада има доказе који указују дакле, до степена основане сумње, да је формирана терористичка једна организована криминална структура, коју кривично-правном смислу називамо стварање криминалне организације. Да је формирана на територији Црне Горе и Србије ради вршења ових кривичних дјела, појединачно неодређених кривичних дјела тероризма и да је та кривична криминална  структура ради реализације криминалног плана, предузела радње и активности ради спровођења реализације тог криминалног плана, а то је вршење ових кривичних дјела тероризма на територији  Црне Горе, односно у овај дакле, у недељу вече са почетком у 20 сати.

**Комненић:** Добро, о  каквој се то  криминалној групи ради?  Дакле, шта нам говорите, који су били  мотиви те групе? Ко су чланови те групе?  Какав је профил? Дакле, пуно информација у јавност, јесу ли то неки  чланови равногорског покрета? Данас медији објављују профиле тих људи мимо бившег шефа српске жандармерије, тог фамозног Братислава Дикића.  Не препознају се баш неки људи са војним или паралинитарним искуством, о каквој се групи ради?  Како је та група сачињена,  да ли су се ти људи знали између себе, и колико је тих људи?  Је ли ово коначан списак осумњичених?

**Катнић:** Сигурно да није коначан списак,  али ми се  чини да је најбоље да почнемо редом, односно циљ и план ове криминалне групе што је био, а  циљ и план ове криминалне групе је био, како са казао, да уз примјену оружја,  и уз примјену насиља, дакле, у недељу вече у 23h искористе присуство грађана, за које су предвиђени да ће бити окупљени у већем броју. Дакле,  више хиљада, можда и десетину хиљада грађана испред Скупштине Црне Горе.  Дакле, да ову ситуацију искористе,  неутралишу снаге безбједности које би штитиле Скупштину Црне Горе,  и уопште мир у Црној Гори, уђу насилно у Скупштину Црне Горе, заузму је и, за Скупштини Црне Горе како су казали када уђу политичари и народ у Скупштину Црне Горе, организују одбрану Скупштине Црне Горе, односно забарикадирају пролазе и чекају помоћ на коју су рачунали.

**Комненић:** Помоћ коју су рачунали, шта под тим подразумијевате?

**Катнић:** Дакле, рачунали су да заузму Скупштину Црне Горе, да како Вам је познато, план је био да у Скупштину Црне Горе уђу преобучени односно маскирани у униформе црногорских полицајаца, највјероватније посебне јединице. Зашто су припремали униформе и друга средства да из Скупштине Црне Горе, одређени припадници ове групе запуцају у правцу грађана, окупљених грађана. Односно изазову метеж и лишење живота одређених грађана који би се нашли тамо, свакако насумице да би приказали дакле, односно симулирали да то раде припадници Управе полиције Црне Горе. У међувремену би по њиховом плану било одређени превозна средства. Рецимо камиони са дуплим дном, довежено оружје, аутоматске пушке, муниције које би било подијељено наводно, односно групама њиховим  које би биле инфилтриране и уз помоћ тог оружја.

**Комненић:** Станите, кажете да су рачунали  на њихове филтриране групе? О којем онда броју људи говоримо?  Ви дакле сугеришете да 20 људи које иницијално ухапшено...

**Катнић**:. Не, ми не сугеришемо то, ми сугеришемо да смо ухапсили иницијално 20 људи, знате како је поступак текао да се на то не задржавамо. Међутим, ми смо имали податке да постоји  још једна криминална група која, и име које сад не бих спомињао због истраге јер вођа те криминалне групе која је била стационирана у Даниловграду са којом нисмо успјели да ступимо у контакту, односно нисмо открили њену локацију и она очигледно и сада се налази на непознатој локацији или је напустила Црну Гору; и постојале су групе посебно група која је била руководиоц ове криминалне групе односно овог читавог плана односно команданта који је требао да командује, која је бројила више десетина људи која се налазила на нама непознатим локацијам и за коју и даље не знамо гдје се налази а вјерујемо да је напустила Црну Гору.

**Комненић**: Како је могуће да су напустили Црну Гору?

**Катнић**: Па могуће да су напустили Црну Гору, да је само на нивоу вјероватноће имајући у виду догађај који су се десили, имајући у виду да снаге безбједности Црне Горе контролишу све дакле виталне саобраћајнице, све виталне објекте и да бурно дакле прате ситуацију која се дешава.

**Комненић**: Управо зато питам,  како су успјели да напусте Црну Гору поред будних снага безбједности Црне Горе?  У овоме тренутку Вам само дозвољавам да изложите тужилачку конструкцију да би јавност успјела да схвати о чему ви заправо говорите.

**Катнић**: Овдје се ради о чињеничној конструкцији, дакле све што ја ама вечерас кажем за то постоје докази односно, за то постоје чињенице које произилазе из доказа које смо ми прикупили дакле ја вечерас вама нећу ништа казат изузев описати догађај за који тужиластво посједује доказе.  Да би грађани дакле ваши слушаоци посебно побоље разумјели о чему се ради, мада је ствар свакако и без овог мог објашњења јасна.

**Комненић**: То није баш тако зато што добар дио јавности и политичких партија сматра или вјерује или сумња да се ради о фарси.  Зато вам и поставља. . .

**Катнић**: Принуђен сам мада не радо да подсјетим на трагичне догађаје који су се десили у Паризу и у Француску и уопште у прошлом времену и ситуацији да те догађаје и те активности су изазвали значајно мањи број људи од ових који су лишени слободе а кажем Вам да постоје подаци о степену основне сумње да је било више десетина дакле, инфилтрирано још озбиљно припадника и веома обучених и припремљених за ове активности; дакле враћамо се на Француској познато вам је да и ови тамо извршиоци тешких кривичних дјела нијесу били ни војници нити су имали нека посебна знања дакле, били су грађани људи који су живјели заједно са Парижанима и другим грађанима Француске и да су за неутрализацију ових лица биле потребне дессетине, стотине па и хиљаде француских обучених снага. Сјетите се само да је Француска била мобилисала огромне снаге да би заштитила грађане од овакве . . .

**Комненић**: Оћете да нам кажете да је ова група као што су те мини ћелије по Европи кренула у самоубилачку акцију?

**Катнић**: Ова група није кренула у самоубилачку акцију, ова група је кренула у заузимање Скупштине Црне Горе,  ова група је за разлику од те групе тамо, први пут у историји догађаја на нашим просторима, на нашој територији имала у виду да користи народ - било да га искористи да симулирањем, да је народ нападнут од полиције Црне Горе да га искористи и узме под своју руковођење и управљање са њим или да га користи касније заједно да га са њим одржава дакле Скупштину Црне Горе.

**Комненић**: 'Ајмо редом да се позабавимо неким детаљима. Ви ми наравно реците ствари које не угрожавају је ли, истрагу и даљи ток истраге. Гдје су ухапшени ти људи,  када, гдје је рецимо ухапшен Братислав Дикић бивши командант српске жандармерије кога скупа са Александром Синђелићем сумњичите да је организатор.

**Катнић**: Дакле, понављам поново план је био да се у Црну Гору на тачно одређеној локацији који су познате тим лицима, посебно организаторима и командантима, да се убаци оружје, да се убаци 50 аутоматских пушака и 3000 метака за ово оружје, да се убаце и друге групе које би ушле са својим оружјем иначе које бисте у својим професионалним активностима свакако под знацима навода, да се убаце у униформе о којима смо говорили полицији Црне Горе,  да се убаце средства везе,  да се убаце средства извори електричне енергије... дакле...

**Комненић**: Одакле те униформе?

**Катнић**: То би биле униформе које су припремљене и сашивене по угледу на црногорске униформе и да се убаце са територије ван Црне Горе.

**Комненић**: То нису оригиналне униформе?

**Катнић**: Да, биле би врло сличне оригинал униформама.

Комненић: Поменули сте ово оружје. Братислав Дикић је, према захтјеву за одређивање притвора који сам читао, ухапшен у тренутку када је са другом осумњиченом Кристином исправите ме ако гријеши, Ивановић, кренуо ка унапријед допремљеном, тако пише у захтјеву за одређивање притвора складишту оружја и муниције,  унапријед опремљеној,  то пише у Вашем документу; зашто је полиција онемогућила тај пар да дође до оружја,  зашто су их ухапсили прије него што су ступили у контакт са овим?

Катнић: Како сам на почетку казао, читаве ове активности прибављања доказа, Ви знате да смо ми поред елиминисања опасности која је пријетила грађанима Црне Горе и уопште државном систему Црне Горе, дакле поред тих активности имали обавезу да прибавимо доказе за те активности,  дакле доказе који ће у правном смислу на законом предвиђен начин што је јако сложено и када су извршења и класична кривична дјела а не овако сложена кривична дјела са оваквим посљедицама,  дакле ми смо морали да прибавимо ове доказе да би ова лица сјутра извели пред суд дакле независтан суд гдје би се дакле омогућила сви услови једнакости . . .

**Комненић**: То Вас питам,  јесте ли дошли до оружја ?

**Катнић**: Дакле...

**Комненић**:  Гдје је оружје?

**Катнић**: Дакле, ми смо вршили односно успоставили контакт са овом криминалном групом, успоставили смо га њеним дјеловима свакако раније од самог рјешења слободе лица које помињете и ми смо вршили, имали контролу над оружјем које је било замишљено односно, које било план да се унесе у Црну Гору,  ми смо то оружје, оно је заустављено на одређеној локацији, дакле то оружје је било под нашом контролом и није било у могућности да дође до...

**Комненић**: Јесте ли ви,  ви сте у посједу тога оружја?

**Катнић**: То оружје је било под нашом контролом, дакле...

**Комненић**: Гдје је сада?

**Катнић**: Оружје, такође ван домашаја ових лица и ван могућности да се употријеби на....

**Комненић**: Та лица су у притвору, ја постављам друго питање: је ли то оружје у вашем посједу,  зашто рецимо ми гледамо сад паралелно полицијске акције у региону кад се објелодани оваква акција да нико не пропусти шансу да приказе то оружје којим је,како Ви тврдите, планирано крвопролиће у Црној Гори.

**Катнић**: То је тачно...

**Комненић**: Зашто га нисмо видјели?

**Катнић**: Оно је било планирано и ми га не приказујемо зато што ми нијесмо дозволили да то оружје уопште уђе у Црну Гору јер није било могуће,  можете видјети конфигурацију Црне Горе и није било могуће да се то оружје испрати,  дакле од границе гдје је требало између Србије и Албаније да уђе у Црну Гору, нити би могли да пратите на сваку тачку дакле ми смо то оружје...

**Комненић**: Ја Вас не разумијем,  бојим се да Вас онда неће ни јавност разумјети дакле, неко је, они су покушали да допреме оружје,  гдје је оружје сада, можете ли нам то рећи?

**Катнић**: Гдје је оружје ?

**Комненић**: Да.

**Катнић**: Оружје је већ уништено, дакле оружје тамо...

**Комненић**: Ко га је уништио?

**Катнић**: Уништено је тамо на локацији гдје је било припремљено да се убаци у Црној Гори.

**Комненић**: Гдје је то?

**Катнић**: Па не могу вам све чињенице саопштити,  не могу вам саопштити ту чињеницу јер бих довео у опасност истрагу а и животе неких људи,  дакле оружје је уништено на безбједној локацији ван Црне Горе, дакле...

**Комненић**: Је ли то нека партнерска служба урадила,  полиција,  ко, шта?

**Катнић**: Не, то није урадила партнерска служба, то су урадила лица која су била под контролом специјалног државног тужилаштва и специјалног оделења. .

**Комненић**: Значи то је на нашој територији уништено?

**Катнић**: Понаваљам Вам уништено је ван територије Црне Горе,  дакле уништили су га, рецимо уништио га је Петар Комненић.

**Комненић**: Гдје?

**Катнић**: Ван територије Црне Горе,  онеспособио га и уништио ван територије Црне Горе. Питаћете се сад како је то могуће да су ова лица ухапшена у тренутку када су требала до дођу у контакт са оружјем...

**Комненић**: Најприје ја ћу Вас питати ово - како је могуће, значи да су службеници специјалног тужилаштва, полиције и тако даље прешли на туђу територију и спровели једну такву акцију уништавања. .

**Катнић**: Али ја Вам нисам казао. .

**Комненић**: Је ли документовано постојање?

**Катнић**: Нијесам казао да су припадници специјалног одјељења или специјални тужиоци или уопште безбједносне снаге Црне Горе прешле на територији Црне Горе,  дакле наши, наше активности су биле такве да смо имали контролу на овом криминалном структуром и ову припаднике ове криминалне структуре смо лишавали слободе у одређеном временском периоду,  разумијете.

**Комненић**: Добро.

**Катнић**: И оне припаднике ове структуре који су били задужени да пребаце оружје у Црну Гору, да ускладиште у Црној Гори смо ријешили, лишили слободе у оном периоду када је то нама одговарало и када је свакако било могуће , сад желим објаснити грађанима посебно због чињенице...

**Комненић**: Колико је то процесна потешкоћа,  то сам Вас питао,  сад то што тога оружја нема и колико ће то сад наново подгријати сумње да је оружје уништено...

**Катнић**: Али зашто би подгрејали сумње ако ми за то имамо доказе?

**Комненић**: Добро то Вас питам.

**Катнић**: Ако ми за то имамо доказе.

**Комненић**: Какви су то докази?  Шта?

**Катнић**: То су докази материјални који приказују то,  дакле снимци пушака, снимци разговора,  материјални докази,  снимци прегледа мобилних телефона и све остало докази,  ја вам сад кажем за све што кажем ја имам доказе и ја са својом професионалном, дакле личном чашћу одговарам за то,  у будућност је брзам,  ми радимо најбрже што је могуће да се испуштују све процесне претпоставке,  дакле да се омогући процес онако како је предвиђен по кривичном поступку,  и то ће изаћи, дакле већ је донесена наредба спровођења истраге,  брзо ће бити донесена наредна оптужница,  оптужница ће бити пред судом и вјерујемо да ће, имајући у виду доказе који имају, та оптужница бити потврђена, да ће ова лица бити пред независним судом Црне Горе и да ће одговарати за ова тешка кривична дјела.

**Комненић**: Која све лица?  Дакле шта је са...

**Катнић**: Извињавам се, дозволите само ово је јако важно због оружја пошто ово је само дио оружја који је требао да дође до грађана,  оружје које су групе са којима ми нијесмо ступили у контакт имали са собом,  то су професионалније групе од ових,  односно специјализованије за извршење одређених задатака а план ових група које нијесмо дакле успјели да лишимо слободе и које су специјализованије од ових о којима ћемо сад говорити које су лишене слободе имале су задатак,  за то имамо доказе,  дакле да елиминишу наше јединице,  прије свега специјалну јединицу која базира на Златици и посебну јединицу и, могу и јединицу војске ако би била употријебљена која се налази у касарни у Даниловград,  дакле имали су задатак да блокирају и искористе њихово изненађење и незнање да ова група постоји и да их елиминишу...

**Комненић**: Ко су те групе за које кажете да су биле обученији...

**Катнић**: Само ми дозволите. .

**Комненић**: Оћу наравно.

**Катнић**: Дакле, ово око оружја,  припадници ове криминалне групе укључујући и команданта и руководиоца ове акције нијесу имали сазнање, за то имају и материјални докази да је ово оружје дакле спријечено, да ми имамо сазнање да је оружје кренуло, да смо га зауставили и правовремено елиминисали,  нису имали сазнања да ово оружје није на локацији која је одређена и за коју је била обезбијеђена средства,  јер су имали фотографије оружја и све остало у посједу и након тога су дакле вјеровали и дошли у Црну Гору,  дошли да преконтролишу оружје, односно да врше пуњење оквира, да Вам сад и не објашњавам детаљније све радње да га припреме дакле...

**Комненић**: Добро.

**Катнић**: ...за дејство и у том тренутку дакле, када су дошли да изврше ту контролу, или неколико тренутака касније ми смо их лишили слободе. Питате зашто смо то урадили тада, урадили смо то тада због чињенице што је ситуација била сложена,  што су постојале структуре дакле ове организоване криминалне групе које нијесу биле, са којима нијесмо успоставили контакт,  које су имале оружје и које су могле да изврше независно задатке јер су имали своје командире. Постојала су 4 командира што значи - 4 групе по 12 људи па саберите то све,  који су могли да изврше дакле одређене активности,  напад на наше јединице напад на...

**Комненић**: Јесу ли ти људи идентификовани,  јесу ли ти људи о којима говорите идентификовани,  кажете да за све што говорите имате доказ.

**Катнић**: Нијесу идентификовани, они постоје - за то имамо доказе да су постојали,  дакле то су материјални докази,  комуникација,  саопштавање и све остало,  међутим да су идентификовани свакако би смо их лакше лишили слободе као што смо и ове лишили слободе,  морам Вам казати да до сада у пракси овако брзо, ефикасно и без капи проливене крви не постоји на Земљиној кугли, да су лишени слободе одређене структуре оваквог типа и ове намјене.

**Комненић:** Кажете да би вам идентификација тих група и појединаца о којима говорите помогла да лакше дођете до њих. Идентификовали сте Александра Синђелића кога сумњичите да је један од организатора ове групе у којој је и контроверзни Братислав Дикић са надимком Мали Легија. Данас нам се тај човјек обраћа из Београда путем медија, дакле је ли тај човјек лоциран, јесте ви покренули неку процедуру која подразумјева и која би за епилог имала његово изручење,  јесте расписали потјерницу?

**Катнић:** У оваквим ситуацијама користим се у правном смислу да је недоступан државим органима Црне Горе,  ова особа се јавила наводно дакле нисам ни сигуран али да узмемо ту претпоставку просто због тока ове емисије,  специјално државно тужилаштво ће предузети радње и активности законом предвиђене да ову особу обезбиједи у поступку,  ми за ову особу имамо доказе да је она била, до степена основане сумње, да је она била организатор и да је руководила овим активностима и да је упутила оружје у Црној Гори,  организовала, послала људе, припремила средства од дрона како они кажу хеликоптера,  средстава везе, средстава за дуготрајно коришћење електричне енергије,  јер је била претпоставка да ће државни органи Црне Горе,  односно наше одбрамене снаге искључити струју и да неће моћи да пуне средства везе а док врше одбрану скупа, у знацима навода, свакако Скупштине Црне Горе док им дође помоћ ,  дакле рацчунало се на дуготрајну вишедневну,  вишенедељну па и висемјесечну одбрану Скупштине Црне Горе и због тога је ова особа извршила све ове припреме и за то ми имамо доказе.

**Комненић:** Када сте ухапсили 20 људи,  издали сте једно саопштење о коме ћемо свакако говорити. Данас када причате о свим овим стварима кажете да сте све своје акције темељили на чврстим доказима са којим располажете, ухапсили сте 20 људи; већ наредног дана је на слободу пуштено 6 људи -  шта та чињеница говори о утемељености тужилачке конструкције и доказима којима располажете, гдје су те особе,  зашто су пуштене?

**Катнић:** Свака чињеница,  претпоставка је дакле, свакако оборива претпоставка да тужилаштво свако а посебно тужилаштво демократске земље као што је Црна Гора и посебно специјално државно тужилаштво које се профилирало за ове годину дана као један професионални орган ради законито,  ја данас као главни специјални тужилац и за кога су ове политичке структуре и тужилаштво специјално уопште изразили повјерење и у надлежност ставили како Вам је познато кривична дјела против изборних права кажем да ми за све ово имамо доказе. Дакле ја представљам специјално државно тужилаштво Црне Горе, ја данас говорим у име свог интегритета,  ја имам само шесдесету годину, и ја у ову причу улажемсвој образ и своју част.

**Комненић:** Што значи би неки другачији епилог подразумијевао Вашу оставку,  је л'?

**Катнић:** Па другачији епилог би подразумијевао мој нестанак као личности а он није могу јер ја имам доказ.

**Комненић:** Добро,  ја Вас само ово питам,  под којим околностима је један дан ухапшено 20 а сутрадан пустено шесторо?

**Катнић**: Дакле, постојале су основне сумње да су ова лица сва имали задатке и, ова лица су заиста укључујући и ова која су пуштена имали одређене задатке,  међутим током времена и активности које су предузимане а те активности су управо предузимане да ова лица,  а то ће докази и показати,  осјете се несигурним, да нешто није у реду,  да ствар не иде како су испланирали,  да нема координације везе и онога како им је казано у тренутку када су имали састанке и када су послати у Црну Гору,  и ова су лица одлучила да се врате,  дакле они су добровољно одустали од извршења овог кривичног дјела имајући у виду ту ситуацију и чињеницу,  имајући у виду да ми имамо пуно посла на разоткривању других чињеница које су јако важне,  ми смо ова лица пустили и према њима даље нисмо предузимали разне активности.

**Комненић**: 'Ајде да дођемо до суштине ове приче, која је, понављам, оштро поларизовала јавност и политички сектор.  Дакле,  која је дан након избора довела у питање признавање резултата од стране опозиције. Од вас се очекивало да током изборног дана будете главни заштитник грађана од могућих злоупотреба.  А сада сте на другој страни суочени са јавним сумњама.  Знате о чему говорим,  да сте један од покровитеља изборне фарсе.  Знате да поједини опозициони лидери помињу мождани удар а не државни удар.  Отворено се сумња да је ријеч о исценираном покушају државног удара који је, опет ћу препричати те сумње, онемогућио одржавање избора у редовним околностима,  наводно све заред интереса владајуће партије. Од Вас се,  дакле,  тражи да децидирно саопштите,  да докажете,  ко је,  пошто говоримо о врло озбиљној сумњи,  ко је и за које партије требало да спроведе наводни државни удар.  Ако твдите да сте дошли до осумњичене терористичке групе,  ко им је налогодавац?

**Катнић**: Ја понављам још једном,  и како би Римљани рекли,  нота бене,  да се ово запамти,  ми смо дошли до доказа,  непобитних,  да постоји основана сумња да је ова терористичка група,  уз примјену силе и оружја,  проливањем невине крви у Црној Гори, прије свега грађана,  и коришћење грађана у оружане сукобе,  што није запамћено,  хтјела да уђе у Скупштину Црне Горе, заузме Скупштину Црне Горе, зароби њеног легитимног премијера,  и да држи ту Скупштину Црне Горе под своје окриље,  и под своје,  под своју команду,  под своју надлежност,  док,  како они кажу,  им стигне друга помоћ.  А планирано је било да сукцесивно групе улазе у Црној Гори,  зависно од одвијања ситуације,  и ја о томе говорим.  И да су ово догађаји из којих произилазе бића два кривична дјела,  а то је стварање криминалне организације и кривично дјело тероризам у покушају,  а само за тероризам у покушају предвиђена је казна затвора најмање 5 година. Дакле може се изрећи казна затвора од 20 година.  Ја сад кажем за све оне за које се докаже да ће ово бит',  да ће Специјално државно тужилаштво тражити максималну казну затвора за ова лица пред судом.

**Комненић**: Мислим да сте тај дио приче и тврдње да имате доказе који поткрепљују ту Вашу причу,  то сте више пута поновили.  Оно што интересује јавност: ко стоји иза ове групе?

**Катнић**: Ја имам доказе да је направљен план да у одређеном тренутку, а то је у тренутку када њихове снаге прођу,  продру у Скупштину Црне Горе, народ и политичари уђу у Скупштину Црне Горе. Ја немам податке који би то били политичари јер за то немамо доказе.  То је био план,  али се план није реализовао на нашу срећу.  Ја данас не могу да кажем који би то политичари ушли јер то је,што Његош каже, „ђе људско запире познанију“,  односно Римљани опет хомо игнорамус,  не могу да знам што би се десило у будућности.

**Комненић**: Значи немате доказа за тај дио приче?

**Катнић**: Па није се десио.

**Комненић**: Па реците ми онда,  у вашем саопштењу се истиче тај детаљ,  да су осумњичени терористи имали намјеру да након овог крвопролића,  цитираћу “прогласе изборну побједу одређених политичких партија.  Сад ми кажете да не знате које су то.

**Катнић**: То је био план.

**Комненић**: Добро,  сад кажете да не знате ко је.

**Катнић**: Не.

**Комненић**: Ако у овом тренутку не знате које су то партије,  данас,  ако немате доказа да су те партије имале везе са овом осумњиченом терористичком групом,  зашто сте онда на изборни дан,  дану изборне ћутње,  имплицирали ту везу? Да ли због тог навода у саопштењу добијају на тежини тврдње да сте тако прекршили изборну ћутњу и смишљено радили у корист владајуће партије која већ читаву кампању базира на тој тези,  држава је угрожена и то од стране опозиције?

**Катнић**: Овдје се јасно разумије улога Специјалног државног тужилаштва у оквиру Државног тужилаштва Црне Горе као јединственог и самосталног органа.  Овдје се јасно разумије да је врховни тужилац јасно изнио свој став у вези свега овога,  овдје се јасно разумије да је врховни тужилац,  а да би тужилаштво као орган какав сам казао, спровело своју функцију,  посебно у заштити овог изборног процеса, односно спречавању озбиљнијег угрожавања, дакле изборног процеса,  или,  још прецизније речено, откривања кривичних дјела која су против изборних права. Дакле тужилаштво је урадило све да грађани остваре основна људска права, а то је да буду бирани и да бирају, то је активно и пасивно бирачко право,  и још даље од тога,  да,  дакле на изборима који су једино мјерило изабере се легитимна власт у Црној Гори.  И тужилаштво је ту своју функцију учинило.  О томе вам могу касније говорити.

**Комненић**: Управо Вам замјерају то.

**Катнић**: Враћам се на то питање.  Дакле ми смо имали ситуацију да смо дио ове терористичке групе лишили слободе,  да нијесмо знали гдје се налазе други дјелови,  да нијесмо знали који су њихови други циљеви или да ли ће промијенити циљеве, а увијек постоје поред ових главних циљева и алтернативни или додатни циљеви. Ми смо знали да су им циљеви да елиминишу или неутралишу или како год хоћете специјалну јединицу,  јер за то имамо доказе.  Јасно је било да су извиђали,  јасно је да су,  и за то имамо доказе,  припремили како кажу хеликоптер,  односно дрон,  који би контролисао из ваздуха ситуацију.  Јасно је да су имали најсавременије системе везе и комуникације, које није могуће контролисати због најсавременијих принципа мјера криптовања. Дакле у тој ситуацији да је било заказано окупљање десетина хиљада грађана испред Црне Горе,  и да ове криминалне групе на то,  криминална структура на то рачуна и да постоје докази да је рачунала,  и да је о томе имала податке.  Да ће,  дакле,  бити окупљени.  Да су имали,  и за то имамо доказе,  фотографију скупштине Општине,  пардон,  Скупштине Црне Горе са свих страна,  па и са оне са које треба упад да се изврши,  са стране парка како се то каже.  Дакле,  у тој ситуацији ми нисмо могли да ризикујемо да се пред Црном Гором, Скупштином Црне Горе,  што је потпуно легитимно право,  окупе грађани и да се ово реализује.  Постојала је могућност,  и постојало је заговарање идеје да ми ову акцију пустимо још даље,  међутим ја као главни специјални тужилац сам процијенио да би то био огроман ризик и да би могло доћи до жртава,  и вјерујем да сам учинио правилну ствар,  и оно што је. . .

**Комненић**: Могу ли само да Вам поставим једно питање,  да ли Ви сада нама говорите да сте ви намјерно ставили,  пошто инсистирате да су све ствари које кажете утемељење на доказима,  да су то спорно, тужилачко коментарисање у току дана,  уметнули једну реченицу која имплицира одређене ствари,  али није утемељена на доказима,  да би онемогућили окупљање присталица опозиције испред Скупштине?

**Катнић**: Нијесте ме,  пустите ме да завршим до краја,  ми смо урадили нешто друго.  Ја сам позвао, а министар Даниловић је свједок овога,  министра Даниловића,  као одговорног човјека и упознао га са чињеницама са којима сам га могао упознати.  Вјерујем да је министар Даниловић,  он о томе може говорити,  упознао о овим чињеницама црногорског митрополита господина Амфилохија.  Вама је познато да је министар Даниловић, министар МУП-а,  господин Даниловић дао саопштење да се грађани не окупљају,  славе кућама и тако даље. Вама је познато да је црногорски митрополит дао једну смирујућу изјаву да нема потребе да се окупљају,  да постоји могућност и да не би ваљало да се пусти кап крв или суза невина и тако даље.  Дакле,  нијесам ја то урадио,  ја сам срећан због тога јер вјерујем да су се окупили,  да би дошло до реализације,  покушаја реализације, сигурно да не би био реализован план,  да би било жртава.  Онда смо ми дали саопштење,  ми сад поново,  и враћам се на ону тему,  прекинули смо, државно тужилаштво које ради свакодневно,  које предузима радњу откривања и гоњења починиоца кривичних дјела,  и ми смо гонили,  откривали ове,  предузимали радње за гоњење починилаца ових кривичних дјела.  Пошто је дошло до привођења,  пошто је на црногорским улицама,  и уопште градовима и путевима било више стотина припадника органа безбједности и тужилаштва, дакле,  пошто је то примијећено,  пошто су грађани,  телевизијске куће,  новинарске куће биле,  како вам је познато,  поред тужилаштва снимали лишење живота, пардон,  лишење слободе ових лица, привођење ових лица,  пошто су од мене лично уредници свих мање-више медијских кућа у Црној Гори тражили конференцију за штампу,  питали о чему се ради,  ми  смо морали дати неко саопштење.  То је саопштење које се иначе даје и које смо обавезни.

**Комненић**: Не,  не питам Вас ја... давање саопштења је у реду.  Али Ви у саопштењу кажете...

**Катнић**: Реците која је то реченица.

**Комненић**: То је реченица у којој кажете да је терористичка група жељела да изазове крвопролиће...

**Катнић**: Имам за то доказа.

**Комненић**: Дозволите да завршим,  да окупира Скупштину и прогласи побједу одређених опозиционих партија.  Онда у наредној реченици кажете да намјеравају да заробе премијера.  На тај начин Ви јасно сликате опозицију.  Ја Вас питам да ли тако интонираним саопштењем наносите директну политичку штету у изборном дану,  у току изборне шутње,  оним странакама за које сами кажете да немате доказе да имају везе са читавом овом причом?

**Катнић**: Ја не кажем,  нијесте ме разумјели,  па ћу поновити,  ја кажем да немам сазнања ко су политичари за које је планирано да уђу у Скупштину.  Ја имам доказе,  дакле,  да је план да политичари и грађани у одређеном тренутку,  ја сам Вам га описао колико је могуће у овом тренутку због тајности поступка,  дакле ишао сам најшире могуће да описујем доказе,  да постоје дакле докази,  да постоји план да одређени,  да политичари,  највјерније Вам приказујем ове чињенице,  и народ уђу у Скупштину.  Дакле,  ја не знам ко су ти политичари,  и ко је тај народ.  То би могли бити условно и политичари и народ који подржава владајућу структуру,  или ову другу.

**Комненић**: Не би ако је намјера терориста да заробе премијера или да га лише слободе.  То је врло чудна формулација.

**Катнић**: А ко каже да не би могло да буде да то уради неко из близине премијера или неке друге структуре?  Ми смо постали врло осетљиви или се приказујемо као врло осетљиви. Ми имамо 25 година, не знам Ви, али много људи је рођено после тих 25 година разних и тешких искушења овог народа. И у једном тренутку када тужилаштво ради све да заштити ове грађане и друштвени поредак,  државни,  социјални,  који год хоћете,  и кад то успијева,  и кад каже да има доказе за све оно што је било долазимо до овога или онога минуциозног или реторичког питања. Што се тиче ове реченице на којој инсистирате,  да лиши слободе је кривичноправни израз. Он је еквивалент народном „зароби“,  и можемо тако.  Ми смо то ставили јер је то чињеница. То је главни циљ, поред циља заузимања Скупштине,  одржавања Скупштине Црне Горе под својом контролом,  док стигне помоћ,  је главни циљ да се зароби,  односно лиши слободе тадашњи премијер Црне Горе,  гдје год да се нађе.  Имајући у виду да је он легални премијер и да нико не би могао остварити,  па ни ове групе,  свој циљ док је премијер жив,  јер би све демократске земље Европе,  то вам је јасно,  и свијета,  инсистирале на његово враћање на власти,  јасно је,  што би могло имплицирати колико радикалнији однос према његовом интегритету,  тужилаштво није смјело прећутати ту чињеницу.  Тужилаштво је то саопштило у позним часовима тог изборног дана.  Ја не желим,  него ме просто ситуација ставља у политички контекст, изашло најмање 5% становништва више од претходних избора.  Ја мислим да ове двије ствари се не могу доводити у везу,  у суштинском смислу може се доводити у везу,  свако има право да користи аргументе и тако даље.  Међутим,  озбиљна анализа,  критички суд,  не може да издржи та поставка коју сте ви мени поставили а мени је драго што сте је поставили да бисмо је разјаснини.

**Комненић**: Питање је ако тврдите да је било тако алармантно, тако драматично стање,  да је држава била у опасности,  да је премијер био у опасности, то Вас је рецимо питао министар унутрашњих послова кога сте малочас поменули,  како је могуће да Влада није знала ништа о томе,  да Вијеће и Савјет за националну безбједност нису знали ништа о томе?  То је питање које вам је упутио он јавно. Како је могуће да је премијер за читаву ову ситуацију сазнао из медија?  То је рекао након што је гласао.

**Катнић**: Вама је познато да се овдје ради о јако осјетљивим питањима. Овако животно бисмо казали да је ствар била на ивици жилета,  или ножа,  и тако даље.  Дакле, ствар је могла да пође против нас или у нашу корист у сваком тренутку.  И након лишења ове групе је могла да оде.  И сјутрадан је постојала могућност да ове групе отму или ослободе главне извршиоце,  они су привођени,  морало се симулирати да су овим колима,  нијесу,  и тако даље.  То је била једна веома сложена ситуација.  Оно што је сигурно и што ће докази показати је да смо ми зауставили точак историје,  да у Црној Гори није проливена ни кап крви,  а био је планиран ужас који није запамћен.  И то је чињеница и ја то саопштавам грађанима,  и ја им ово саоштавам,  ево видите,  мирно и сталожено. Али им ја као њихов главни специјални тужилац саопштавам чињенице до којих сам дошао.  Пошто је, овдје су грађани који су дошли са других територија,  поменућу примјер како је Косанчић Иван и Топлица Милан саопштили нешто што није било истина кнезу Лазару прије 500 или можда више година.  Дакле,  да се турска војска разбољела,  да не могу никуј,  и тако даље.  И он је донио погрешну одлуку.  Ја нити сам нити желим да будем Топлица Милан нити Косанчић Иван нити да се након 500 година о мене говори као о та два витеза,  који су неспорни,  али који су донијели погрешне одлуке.  Ако нас не научи историја дозволите да вам дам још један примјер.  Једна од највећих цивилизација човјечанства која и данас ово наше друштво интригира је била цивилизација Маја који су живјели на Јукатану.  Та цивилизација је имала 55 хиљада овако, по једним подацима,  војника.  Имала је цара,  односно краља.  Њиховог цара је заробио, и касније убили,  њихово краљевство разорили,  55 конквистадора на челу са неким Торесом.  А овај се краљ звао Монтезума.  Ако тако хоћемо,  и ако тако желимо,  а нажалост,  и моји блиски пријатељи и драги људи не разумију ову ситуацију,  онда ће нам се десити ситуација Маја.

**Комненић**: Видим да су вас то питали други људи.  Ви се један искусан, озбиљан човјек.  Имате искуства у војном и цивилном правосуђу,  у ванредним и врло опасним,  чак и ратним околностима.  Дакле Ви сте,  и стојите иза тога,  ја Вас само питам да предочите јавности како су ствари стајале тога дана.  Ви тврдите,  то сад буде 13 или 14 људи у овој групи Дикића и Синђелића,  имало капацитет да упадне у Скупштину,  да окупира Скупштину и да зароби премијера.  Поред 5000 полицајаца.

**Катнић**: Ја тврди следеће,  и то желим још једном да поновим,  да је био план и за то постоје докази на основу онога што ми посједујемо, да су у Црној Гори постојале још најмање 4-5 група. Једна је била идентификована, отишла је у Даниловград одакле је поријеклом вођа те групе. Нисмо успјели да их лишимо слободе.

**Комненић:** Ви значи знате ко је тај човјек.

**Катнић:** Знамо.  Због истраге нећу саопштити.  Могуће да је још ту.  Дакле, постојале су групе,  постојале су дакле оне софистициране,  обучене групе.  Ми вјерујемо да су то бивши полицајци и војници,  који су изузетно опасни.

**Комненић:** Из Црне Горе или из окружења?

**Катнић:** Из окружења.  Које су дошле,  које су имале задатак понаваљам,  у тренутку кад специјална јединица са Златице гдје је базирана, крене према Скупштини, да је пресретну и елиминишу.  Не знам да ли требам теже изразе због грађана користити.  Постојале су такође групе које су требале бити у резерви. Ја вам говорим о плану. Које би елиминисале друге снаге.  Постојала је техника која им је омогућавала несметану комуникацију,  и ми за то имамо доказе,  и постојао је договор,  и ми смо то предуприједили,  да дође хеликоптер, односно дрон,  који би надлијетао Подгорицу и извјештавао о покрету наших снага и помогао да се на терену,  на земљишту,  у реалним условима и реалној ситуацији деси ово чему вам ја говорим. Дакле,  Црна Гора би била у црно завијена. То се није десило. И ја Вам само саопштавам,  и Вама хвала што сте ми омогућили, грађанима ове чињенице. Ја сам од овог тренутка веома мирне савјести.

**Комненић:** Да се вратимо на саопштење,  Ви тврдите. . .

**Катнић:** Молим Вас, не саопштавам то само грађанима, него свијема онима што нијесу инволвирани у овоме, а моћ у Црној Гори одлучивања, да ме добро вечерас разумију и да ово веома озбиљно схвате. А кажем онијема који су учествовали на било који начин,  ако их има, да је правда кренула. Да у Црној Гори за ова кривична дјела не лишава слободе нико други изузев специјалног тужилаштва.  А ја одговарам за законитост тога, да ће када дођемо до доказа,  ма ко он био,  бити лишен слободе и процесуиран таман као ова лица.

**Комненић**: А сад ми реците,  баш на фону овога што нам говорите,  кажете нам да је опасност била да Црна Гора буде завијена у црно.

**Катнић:** Као никад у историји.

**Комненић:** Ево крвопролиће какво се не памти.  Је ли Ваша обавеза да дођете до тих људи,  потенцијалних налогодаваца, а сугеришете да их има, морају ли они бити изведени пред лице правде, или ће над овом досадашњом акцијом и истрагом  за коју тврдите да имате доказе,  остати вјечита сјенка?

**Катнић:** Све што специјално тужилаштво има оно ће изнијети,  све што специјално тужилаштво буде могло учинити оно ће учинити. Дакле, специјално тужилаштво ниједну чињеницу и ниједан доказ неће сакрити.  Из материјала који је значајан, и који је обиман,  и који је прибављен уз надљудске напоре,  и уз срећу која се граничи над оним наднаравним,  ми ћемо то грађанима,  и уопште јавности саопштити.

**Комненић:** Само да Вас на секунд вратим на саопштење, пошто је то кључна примједба опозиције - да сте тим саопштењем нанијели штету. Чак има примједби да сте изазвали пад излазности за неколико процената, јер је стање било нередовно,  чуле су се сирене и грађани су били узнемирени,  уплашени. Ви данас кажете са разлогом. Јесте ли имали луксуз да то саопштење објавите у 8:05 ако сте били,  ако сте ствари држали под контролом.

**Катнић:** Ја нијесам имао, ја само кажем следеће: ми смо то саопштење дали на инсистирање јавности цјелокупне.

**Комненић:** Не на инсистирање неког другог?

**Катнић:** Не. Само да завршим. Било је инсистирање јавности.  Ја говорим о нашем саопштењу,  тужилаштва као јединственог државног органа. Оно је дато у складу са свим прописима и у складу како су до сада давана саопштења. Ја лично мислим да нема никакве везе,  нити корелације. Ово саопштење и ови догађаји са изборима. Да ли сам ја у праву свједоци су,  и о томе ће судити,  грађани Црне Горе. Свако ће се испитати. Да је постојала могућност да било који грађанин буде угрожен током изборног дана ми би то објавили, обавијестили и предложили мјеру.  Међутим јасно је било, и то су биле непобитне чињенице, да је план био, и у том правцу су се кретале активности ових криминалних структура, да активности почну у 23 часа а то је 11 увече,  и ми за то имамо доказе. Дакле, ми смо ситуацију контролисали.  Насупрот томе,  нијесам знао, нијесам имао сазнања јер нијесам пратио и не пратим саопштења и политичке активности, нити у политичком нити у било ком другом смислу, политичких партија, да ли ће се грађани окупити у 8. Дакле, избори су зе завршили у 8,  ја само морао да узмем ту временску чињеницу да би у 8 грађани могли да се окупе,  и ја нијесам могао да знам шта се може десити,  колико би то моје саопштење у 8 часова које би било на сајт, да ли би га неко пренио,  да ли би га схватио озбиљним.

**Комненић:** Тврдите да нисте имали тај луксуз?

**Катнић:** Нијесам смио себи да дозволим. Зар мислите да ми неко моје саопштење тада, 10 хиљада људи, прихватио озбиљним, када би им неко саопштио са мегафона да ја то сам на страни некога. Ја још једном саопштавам да специјално државно тужилаштво је државни орган и да оно поступа у складу са Уставом Црне Горе и законом и да не постоји нико изнад тужилаштва као јединственог државног органа, а то је више пута саопштио и врховни државни тужилац, који овога пута је лично водио са свим активностима које сам,  посебно у овом дијелу заштите изборних права, односно предузимања свих активности. Дакле ми смо и у том дијелу,  и за то постоје чињенице, испунили свој задатак у потпуности.

**Комненић:** Јесте ли се чули тај дан са премијером Ђуковићем који је тврдио да је за ово сазнао из медија?

**Катнић**: Не, никада се нијесам ни пријед, не пријед, ни прије ни касније чуо са премијером Ђукановићем, али у вези овога се нијесам чуо. Вама је, чини ми се, познато, јавности, да од првих активности у Будви, ја нијесам обавјештавао ни премијера Ђукановића ни министра полиције, ни министра другог ни трећег, ни предсједника Скупштине, и то су чињенице.

**Комненић:** А ко је био обавијештен о свему овоме да би се ствари држале под контролом? Ово сам поменуо да би се, да је министар унутрашњих послова проблематизовао што није обавијештен,  Вијеће, Савјет и тако даље.

**Катнић:** Ја сам министра унутрашњих послова обавијестио до максималне мјере, као што и сад грађане обавјештавам колико сам могао. Лично мислим,  како се гој ствари буду одвијале,  да је министар унутрашњих послова био на висини задатка,  као један мудар човјек,  донио мудру одлуку и задужио Црну Гору.

**Комненић:** Ако је ово била једна врло осјетљива операција, драматична, кажете на ивици жилета, тако сте рекли и тајна, са разлогом тајна, како је могуће да је ову причу прво објавио медиј? И то Пинк који, по ранијим тврдњама уредника те куће, заступа Владу и њену политику, односно премијера Ђукановића. Шта то говори о тајности истраге ако је прво завршила у медијима?

**Катнић:** Да вам кажем, криминалне структуре и ове активности, поред тих оперативних активности које се предвиђају да се предузму, 50% њихових активности је на заштити тајности и на спровођењу мјера, дакле,  које ће одржати да се активности спроведу у тајности.  Наше активности су биле толико конспиративне, и толико тајне да нико од припадника ових структура, а то ћете виђети из доказа. Они дубоко вјерују да њихове активности нико не прати,  да не зна,  и да њихова средства комуникације не могу бити контролисана.  Дакле,  нико за то није сазнао,  и разултат тога је наш успјех. Оно што јесте чињеница је да су медији објавили све како кажете,  међутим, Ви се сјећате кад је ово тужилаштво почело да ради, да су Ваше новине објављивале и тако даље. Да су оптуживали и мене и све остале да смо у блиским односима и да им дајемо ексклузивне информације. Ваши су одговор давали да су само вјештији. Ја сам, мене као главном специјалном тужиоцу не одговара да ово нико објави. Ово озбиљно доводи,  ремети истрагу, штети јој, излазе подаци који су полутачни, ово су сложени. . .

**Комненић: '**Ајде само секунд да то прођемо лагано, мислим да је то битно да јавност зна и чује, пошто ових дана чита свашта. И транскрипте,  и слуша аудио записе. Прво ми реците, да ли сте на фону овога што сте рекли да је била замјерка и према нашој кући, да ли сте и овога пута покренули истрагу о цурењу информација?

**Катнић:** Већ је покренута истрага као и онда. Дакле принципијелно. Оно што треба знати је да сам ја урадио све да се оваква могућност спријечи апсолутно. Предложили смо законско рјешење гдје би објављивање ове информације било кривично дјело без обзира како се на то дошло. Ја помињем,  ми смо и направили предлог тога члана. Морам поменути посланицу Јоницу која је истрајавала на овоме и одређени посланице које сам ја помињао у Скупштини и којима се захваљујем. Нажалост ово није прошло и последица овога је ово. Ја ћу и даље инсистирати на овом рјешењу које је демократско и постоји у савременој цивилизацији и ових ситуација неће бити.

**Комненић:** Добро, сад је парадокс да те транскрипте и записе објављују они медији који су оштро критиковали ту праксу објављивања у другим медијима.

**Катнић:** Ви знате да су ти медији и моје активности критиковали.

**Комненић:** Мање је битно за ову причу, то сам поменуо зато што ми је ето било то интригантно. Да ли су, и то је кључно, да ли су транскрипти и аудио записи које ево чита комплетна јавност и слуша, да ли су аутентични или су полутачни?  Шта то значи?

**Катнић:** Морам прво,  још једном то, хвала Вам на могућности, обратити грађанима. Ја не могу да саопштим оно што би се кроз народну пјесму рекло "варају се и ударају се",  дакле ово су активности гдје се примјењују разне методе и гдје неки догађаји и наши поступци изгледају веома нелогично. Они су и предвиђени да изгледају нелогични, да би заварали супротну страну,  и молим грађане да то разумију. О чему се сад ради, и о ком дакле дијелу сте инсистирали,  на питање...

**Комненић:** Питао сам Вас само то да ли је тачно, да ли је аутентично оно што ми ових дана... знате зашто вас то питам? Министар унутрашњих послова каже да неко спинује јавност. Он тврди да су транскрипти смишљена подвала која би требало да истрагу скрену у погрешном смјеру. И да су у те транскрипте разговора убачене особе које нијесу могле комуницирати међусобно као и да је споран термин када су те особе наводно комуницирале. Дакле, да ли Ви подржавате ово што министар говори?

**Катнић:** Ја вам кажем следеће: оно што сам Вам ја вечерас саопштио је истина а оно је истина јер постоје чињенице које њу потврђују. Истина, како је Аристотел сматрао, да сад не оптерећујемо грађане. Дакле ми, и истина какву баштини кривичноправна наука,  и онаква каква треба да се појави пред судом да би ми подржали, односно у том одржавајућем дијелу оптужнице, одржали је до краја,  и издејствовали осуђујућу пресуду.  Ми за ово што кажео имамо доказе. Да ли се неко забунио, да ли не зна, није могуће,  поједини. . . Ја не могу сад да гатам.

**Комненић:** Рекли сте да су полутачни разговори.

**Катнић:** Сигурно је да нијесу тачни или да су полутачни. Оно што ја сад не могу да гатам јесте то, да ли је неко из незнања побркао, повезао једну личност са другом, било му логично да овај разговор је везан за ову личност или ону. Али у сваком случају нису поуздани. Због тога сам ја вечерас овдје и због тога ја Вам се и захваљујем што могу да саопштим.

**Комненић: '**Оће ли и то бити предмет Ваше истраге?  Ко на тај начин збуњује и узнемирује јавност, које би то кривично дјело било? Али може ли то имати везе са читавом причом?  Што неко на тај начин спинује јавност?

**Катнић:** Има кривично дјело. Дакле, које би могло имати та обиљежја. Мислим да је, да ће то бити предмет специјалног тужилаштва, или надлежног тужилаштва,  а то је једно тужилаштво. Врховни државни тужилац је казао, тужилаштво предузима радње без обзира колика је тежина дјела, запријећена опасност, угрожавање, али мислим да је важно вечерас ово о чему говоримо.  Дакле ово што  је могло да доведе саопштио сам до каквих последица.

**Комненић:** Ајде, и то врло важно питање,  и то је осјетљиво. Разумјећете зашто Вам га постављам. Дакле,  јавност зна да сте више пута изјављивали да се притив Вас води специјални рат, зна за ваше лоше односе са појединцима у систему,  па и са директором Управе полиције, са којим сте били, условно речено на ратној нози, који се жалио премијеру на Вас, и да не понављамо сву ту причу коју смо већ једном прошли.  Ви сте главни специјални тужилац,  али су полиција и Агенција за националну безбједност Ваше очи и уши на терену.  Ви кажете да у доказима имате поткрепљење за све ово о чему нам говорите. Имате ли и најмању сумњу у аутентичност доказа које су вам доставили?

**Катнић:** Ни најмању. Ја сам водио са свим доказима и ја сам био много ближе извору тих доказа него је могуће замислити. Желим казати да је Агенција за националну безбједност,  то сам више пута, свој задатак извршила у потпуности. И да треба Агенцији за националну безбједност дати могућности и овлашћења да те своје обавезе које има заштите друштва,  дакле,  још успјешније обави. Дакле, да се измијени закон о Агенцији за националну безбједност, да имају могућност да и они прибављају доказе који би били кредибилни за тужилаштво,  или да по упутствима тужилаштва прибављају доказе,  што сад нема,  јасно под класичном,  односно савременом цивилном контролом као и сви државни органи што требају бити.

**Комненић:** 'Ајде још један врло конфузан аспект ове приче,  а надам се да ћете успјети да га појасните. Дакле,  власт се,  премијер се хвали са односима са Београдом,  са званичном Србијом,  каже да ти односи никад нису били бољи. Са друге стране истиче се правосудна, обавјештајна сарадња. Да ли је тачно да су представници српског правосуђа,  да је тамошњи обавјештајни сектор из медија сазнао за ову причу?

**Катнић:** Ја то не могу да одговорим.  Али сам свакако чуо да је то,  да имплицирају такву чињеницу.

**Комненић:** Аха, од када Ви водите ову истрагу? Од када датирају прва сазнања везана за ове догађаје?

**Катнић:** Из септембра мјесеца.

**Комненић:** Значи 2 мјесеца?

**Катнић:** Па отприлике.

**Комненић:** Јесте ли тражили помоћ Београда?

**Катнић:** Па ово је таква ситуација била гдје нам помоћ Београда не би много, по мојој процјени,  могла помоћи. У сваком случају ми имамо сјајну сарадњу са дакле одговарајућим органима, са специјалним тужилаштвом Републике Србије. Ја сам прије пола године потписао један меморандум заједно са више земаља у Београду.  Ми имамо са њима добру сарадњу.  Могла би бити и много боља. Ја лично мислим, ово је моје лично мишљење, да званични Београд треба озбиљно да сагледа ове чињенице због безбједности и званичне власти и њихових грђана. Но, они су искусни људи.  Имају моћне службе безбједности,  то ће процијенити.

**Комненић:** Волио бих да будете мало прецизнији.  Кажете да сте оцијенили да Вам Београд у овој ситуацији не би могао много помоћи. Е сад знате, говорим ово из угла лаика, имали сте дебео разлог да их контактирате, јер сами тврдите да је наводна терористичка група стварана и на територији Србије. Значи ли то да ипак постоји неповјерење у тамошње правосуђе, обавјештајну заједницу? О чему се ради?

**Катнић:** Не постоји неповјерење него просто постоји принцип, дакле, постоје процедуре које кад примјењујете таква сарадња није пожељна. Ми смо примјењивали како сам вам казао,  и ја лично, процедуре које не предвиђају такву сарадњу. Ви сте добро рекли да сам ја кроз живот, дакле, бавио се разним пословима,  ја сам завршио све професионалне безбједносне школе које су завршили и припадници одређених служби, наших служби,  био сам и активни официр, завршио сам и сертификате, имам борбе против тероризма и тако даље. То су дакле све активности,  и познајем добро процедуре свега овога,  које су дакле утицале да ја ту помоћ не тражим.

**Комненић:** Ваша је процјена да не треба да је тражите?

**Катнић:** То је моја процјена да нам не би много помогла, а саопштио сам да вјерујем да су ове структуре и противници званичне демократске власти у Србији.

**Комненић:** Потпредсједник владе и замјеник предсједника ДПС-а Душко Марковић каже да српске власти немају везе са овим. То је отприлике оно што и ви тврдите. Чак наводите да су њихови противници. Зашто онда господин Вучић, сад Бас питам нешто што може бити ствар слободног коментара, кога тамошња критичка јавност доживљава за експерта за фабриковање државних удара, изражава оволико скепсе према вашим тврдњама? Зашто говори о чудном дану кад су објављена та сазнања,  и чак помиње једно име, извјесног Сељимаја, командира албанског полицијског из Зубиног Потока?  Је л' ви знате ко је тај човјек и је ли он био неки ваш иницијални оперативни извор?

**Катнић:** У нашем народу постоји једна пословица а она гласи овако “да воду и савјете не нудите ако вам их нико не тражи“. Због тога не могу ништа казати јер уважени премијер Србије није од мене тражио савјете. Што се тиче овог другог питања, први сам пут чуо за име Сељимај када је то изнио премијер Србије или неко други,  свеједно. Дакле,  никада у свом професионалном бављењу, а посебно не у овој години дана нисам контактирао ту особу нити знам чим се бави. Када сам то чуо извршио сам провјере, веома респектабилне и ефикасне, и са великом вјероватноћом, више од 95% утврдио да та особа није ни на један начин инволвирана у ове активности.

**Комненић:** Питање је вјероватно сувишно. Не вјерујем, веома је мала вјероватноћа да ћу добити одговор: шта је био увод у ову причу? Одакле је стигла прва обавјештајна информација? Обавјештење да се спрема ово што ви тврдите да се спремало Црној Гори, да се завије у црно?

**Катнић:** Постоје само двије чињенице које вам могу у вези тога учинити, та информација је наша,  како су је Црногорци стално добијали,  а то је оно што се каже,  дакле, уз помоћ Бога и среће и јуначког талика црногорског.

**Комненић:** Ви нам кажете да у овом тренутку имате доказ. Ко је на челу свих ових група, обједињено, које сте успјели да лоцирате?  Ко је главнокомандујући?

**Катнић:** То су организатор.

**Комненић:** Да ли је то Дикић или неко други?

**Катнић:** Организатори су два лица. Они су организатори и они имају подјелу посла, и ми ћемо то у наредби,  то ће јавност видјети, ставити њихове улоге.

**Комненић:** Да ли ове групе о којима сте говорили, имамо једну групу од 14 лица,  и говорили сте још 4 групе је ли тако?

**Катнић:** Тако је.

**Комненић:** По колико лица?

**Катнић:** Па имајући у виду да су ту били предвиђени командири,  10-12 људи.

**Комненић:** Да ли они имају заједничког команданта?

**Катнић:** Свакако.

**Комненић:** Знате ли ко је тај човјек?

**Катнић:** Па то је, знате, овај организатор који се налази овдје на терену. Он је требало да координира свим групама.

**Комненић:** Значи он није лишен слободе?

**Катнић:** Па он је лишен слободе.

**Комненић:** А говорите о господину Дикићу?

**Катнић:** Да. Тако је.

**Комненић:** Адвокат Дикића каже да је човјек озбиљно болестан.  Каже да човјек има канцер.  Да ли је то тачно?

**Катнић:** Ми смо као и увијек, дакле, дошли до података да овај осумњичени, односно окривиљени,  има извјесних здравствених проблема. Ми смо прибавили његову медицинску документацију. Он је упућен у медицински центар. Њему је на располагању све што му је могуће у овим условима дати. Дакле лијечење, посебна исхрана и све друго.

**Комненић:** Дакле, тачно је?

**Катнић:** Ја не знам тежину болести. Знам само следеће, да она није тог нивоа да он не може учестовати у овом поступку.

**Комненић:** А је ли га та болест онемогућавала да учествује у овом једном герилском подухвату? Ако је канцер,  ако је. . .

**Катнић:** Па не бих рекао по ономе што је предузео.

**Комненић:** Добро, ја вас питам. Да ли је тачно да је тај господин Дикић започео штрајк жеђу и глађу?

**Катнић:** То је најавио.

**Комненић:** Па имате ли информацију? Је ли почео?

**Катнић:** Он је то најавио јуче након оног саслушања које је имао код одређивања притвора код истражног судије. Дакле,  након тога је отишао. Њему су дати савјети да то не ради као и свијема другијема. Он има могућност да учествује у поступку. Дакле потпуно, све су му процесне радње и могућности,  као што видите има браниоца,  успјешног адвоката којега је ангажовао по избору. Његов бранилац има на располагању све као и други браниоци. Дакле он може да учествује у поступку и да се брани на начин како он сматра да је за њега најповољније.

**Комненић:** Дакле,  у овом тренутку Дикић је врх те наводне криминалне, терористичке пирамиде за коју црногорско тужилаштво, односно Ви имате доказе? То је врх приче,  то је кров приче,  ван тога нема ништа?

**Катнић:** Тако је.

**Комненић:** Је ли активна та истрага према налогодавцима? Још једном Вас питам зато што су за то живо заинтесовани сви.  Претпостављам да ће то бити најчешће постављано питање господину, Вама, специјалном тужиоцу?

**Катнић:** Ја сам већ казао и поновићу, јер знам да то треба понављати. Државно тужилаштво, специјално државно тужилаштво на чијем сам ја челу, ће све учинити да ова правда која је кренула и која треба да дође на врата сваког оног ко учини кривично дјело,  посебно овако тешка кривична дјела.  И биће свако, за кога постоји основ сумње, лишен слободе, за сваког за ког постоји основана сумња за спровођење истраге, када се све то потврди биће донесена оптужница и свак ће се наћи пред независним судом. Тужилаштво ће, понављам поново, за овако тешка кривична дјела, то закон предвиђа, да не испада да ја сад ту некога доводим у тешку ситуацију, предлагати најстрожије казне које су законом предвиђене.

**Комненић:** 'Ајде још једном. И сами кажете да неке ствари треба понављати. Разумијете ли ви скепсу јавности? Након Орловог лета, након случаја СДА, након случаја Љубовић -све случајеви који су активирани у неким преломним тренуцима за ову власт.  И након којих је остајала та отворена, основана сумња да су били исценирани да би та иста власт преживјела. Да ли ту скепсу можда још мало боље разумијете након 24-ог, након којих, то већ није ваш ресор, јесте ресор тужилаштва, није успјело да лиши слободе нити једног нападача на полицијске кордоне и да идентификује 33 од 35 припадника САЈ-а који су батинали грађанина Мија Мартиновића? Да ли та ситуација држи ове акције под сталном сјенком?

**Катнић:** Морам вам рећи следеће, да, прво у овим акцијама о којима сте говорили постоје правоснажне пресуде. Које су биле и на Стразбуру.

**Комненић:** Ослобађајуће.

**Катнић:** Осуђујуће.

**Комненић:** За које мислите?

**Катнић:** За Орлов лет. Иначе првостепени судија је био садашњи врховни тужилац. Она је потврђена у Апелационом суду када сам ја био судија Апелационог суда. Биле су жалбе и до Стразбура и то је завршено како је завршено. Оно што ја мислим овдје рећи, и што сте ви у праву постављајући овакво питање, јесте да се ствар никада не доведе до краја,  да у међувремену се праве неки компромиси. Ја као главни специјални тужилац сам вечерас код вас казао доста сложених и тешких ријечи и ја ћу,  док будем главни специјалну тужилац,  инсистирати да се ова ствар доведе до краја. Када се доведе до краја,  а то је када се донесе првостепена,  односно правоснажна другостепена,  у жалбеном поступку,  пресуда,  биће све јасно. Свак ће имати да види, да чује, да буде сам са собом и да погледа се, како би народна пјесма, како се Марко Краљевић гледао у зденац, бунар, да погледа своје лице и види каква је ситуација.

**Комненић:** Али онда ће се од Вас тражити да се утврди ко су налогодавци.  Ко је и под којим околностима довео те људе?

**Катнић:** Има једна народна прича,  “дуга је пушка Петровића“.  Ја на жалост немам такву пушку,  али ово што имам то ћу све учинити.

**Комненић:** Поменули смо демонстрације Фронта. Власт и највиши државни функционери већ дуже вријеме тврде да иза кампање тог субјекта стоји Русија. Са намјером да земљу скрене са зацртаног евроатлантског пута. Од Вас се тражило да испитате на који начин се финансира Демократски Фронт.  Покренули сте извиђај.  Какви су налази?

**Катнић:** Финанисирање политичких партија,  има закон о финансирању политичких партија, некад је то прекршај, некад то може бити кривично дјело, посебно ако долази до прања новца и тако даље. Ми вршимо та испитивања у правцу прања новца и других кривичних дјела која би могла из тога призаћи.  У нашој су надлежности. Ако се нађе у надлежности другог органа ми ћемо то на законом прописани начин свакако доставити. Оно што је свакако, јесте да је то такође једна чињеница која може довести у питање,  дакле, регуларност, јер се, дакле, учесници доводе у неравноправан положај. Није исто кад имате новац и кад га немате. У сваком случају то је у извиђају и о резултатима ћемо обавијестити грађане благовремено.

**Комненић:** Реците ми, има ли прва прича било какве везе са другом причом?  Ви сте нам сад овдје изнијели један план за поробљавање Црне Горе са модерном техником,  са јединицама,  са наоружањем. Ако то сведемо на Равногорски покрет,  чисто сумњам да сад Равногорци имају новца за финансирање таквих ствари.  Да ли нам Ви сад,  на неки начин,  да ли нам власти,  питам Вас оно што се може прочитати у свим овим медијима,  паралелно са транскриптима што цуре из ваше истраге,  да ли су то умрежене ствари?

**Катнић:** Кривично дјело се може извршити,  дакле,  као извршилац,  као саизвршилац, мада није обавезно,  као,  дакле то је као извршење кривичног дјела,  али може бити и саучесник у ужем смислу,  подстрекач и помагач.  Ово што ви питате,  ти који би били инспиратори,  и тако даље, могли би бити,  а како нису учествовали до мјере да би били саизвршиоци у кривичном дјелу, они би били подстрекачи.  И ми смо веома заинтересовани,  ако постоје ти елементи у кривичноправном смислу, да је неко подстрекач,  да га откријемо.